The Dark Side of the Moon Redux

The Dark Side of the Moon Redux je siedmy sólový štúdiový projekt bývalého člena skupiny Pink Floyd, Rogera Watersa. Vydaný bol 6. októbra 2023 hudobným vydavateľstvom Cooking Vinyl. Album je novou verziou pôvodného albumu The Dark Side of the Moon (1973), ktorú pri príležitosti 50. výročia jeho vzniku spolu spracovali a produkovali Roger Waters a americký rockový hudobník z kapely The Black Keys, Gus Seyffert.

 Pozadie vzniku 
Roger Waters bol v roku 1965 spoluzakladateľom rockovej kapely Pink Floyd. V roku 1973 bol pri vzniku albumu The Dark Side of the Moon a bol výhradným autorom textov jeho piesní. Tento album strávil v rebríčku Billboard 200 736 po sebe nasledujúcich týždňov a na celom svete sa z neho predalo viac ako 40 miliónov kópií. V roku 1985 Roger Waters od skupiny Pink Floyd odišiel a odvtedy vydal niekoľko svojich sólových albumov.

V období, keď Roger Waters počas epidémie COVID-19 robil na nahrávkach skladieb, ktoré potom vydal na albume svojho šiesteho štúdiového projektu pod názvom The Lockdown Sessions, dostal nápad spracovať v podobnom komornom štýle aj album The Dark Side of the Moon, ktorému sa blížilo 50. výročie jeho vzniku. Na tomto projekte začal pracovať od začiatku roku 2023.

 Obsah albumu 
V tlačovej správe sa Roger Waters vyjadril, že v dobe vzniku pôvodného albumu The Dark Side of the Moon, boli on, Dave, Nick a Rick mladí a keď sa spätne pozerá na posolstvo jeho konceptu, má pocit, že sa neujalo a tak sa zamyslel nad tým, či by múdrosť osemdesiatročného starca mohla do jeho prepracovanej verzie niečo priniesť.

K albumu The Dark Side of the Moon Redux neprispeli ďalší členovia kapely Pink Floyd, nahrávali ho hudobníci: Gus Seyffert, Joey Waronker, Jonathan Wilson, Jon Carin, Johnny Shepherd, Azniv Korkejian (Bedouine), Via Mardot, Gabe Noel a Robert Walter. Sú na ňom nahrané bloky hovoreného slova, nie sú tam žiadne gitarové sóla, Rogerovým zámerom bolo, aby sa „hudobne a duchovne vyzdvihlo srdce a spiritualita albumu“. Aktuálna verzia piesne  „Speak to Me“ obsahuje Watersovu recitáciu jeho textov zo skladby Pink Floyd z roku 1972 nazvanej „Free Four“.

Waters nezamýšľal Reduxom album The Dark Side of the Moon nahradiť, skôr mu chcel vzdať poctu a hľadal spôsob, ako preformulovať jeho pôvodné politické postoje. Vraví, že nová verzia nahrávky je viac reflektívna a lepšie odhaľuje jej pôvodný koncept.

Hráč na bicie nástroje v skupine Pink Floyd, Nick Mason, poznamenal, že Redux je „absolútne skvelý... Nie je to nič, čo by bolo spojlerom originálu, je jeho zaujímavým doplnkom.“ Nick zrevidovanie a rozvoj pôvodného albumu uvítal.

 Vydanie albumu 
Dňa 21. júla 2023 spolu s digitálnym zverejnením pilotného singla „Money“ Roger Waters oficiálne oznámil, že táto nahrávka je súčasťou pripravovaného projektu The Dark Side of the Moon Redux. Dňa 24. augusta zverejnil druhý singel „Time“ a neskôr, 21. septembra, vyšiel dvojitý singel „Speak to Me“ / „Breathe“. V októbri usporiadal Waters v londýskom Palladiu dva koncerty. Predstavil na nich The Dark Side of the Moon Redux, hovoril na témy súvisiace s Julianom Assangeom a čítal zo svojich nepublikovaných memoárov.

 Ohlasy kritiky 
Agregátor recenzií Metacritic, na základe recenzií siedmich kritikov, albumu The Dark Side of the Moon Redux vygeneroval skóre 65 zo 100, čo značí, že jeho prijatie je v hodnotení „všeobecne priaznivé“. 

Nickovi DeRisovi, ktorý písal pre webovú publikáciu Ultimate Classic Rock, sa táto nahrávka nepáčila, pričom predovšetkým zdôraznil, že na nahrávke chýbajú David Gilmour a Richard Wright, ktorí sú v nej nahradení „pridaním slov“. Celkovo hovorí, že sa z obsahu nahrávok stratilo viacero emocionálnych prvkov, ktoré pôvodný album obsahoval. Pritom Watersove texty „opäť hovoria, len akosi veľa nepovedia“. 

Pozitívnejšia recenzia od Davida Quanticka z časopisu Classic Rock uviedla, že nahrávka je podľa autora v poriadku a charakterizoval ju že nie je „ani masívnym vypitvaním originálu, ani jeho otrockou kópiou“.Skladbu „Time“ popísal, že znie ako „balvan vyvalený do kopca, unavený a zostarnutý“. Poznamenal tiež, že mahrávky „Brain Damage“ a „Time“ sú „spievané len napoly“, no veľmi efektívne. Časopis Uncut album označil ako „dosť zaujímavý“ na „umelecké cvičenie“, zatiaľ čo časopis Mojo z albumu vníma, že jeho „nové zameranie sa na texty piesní sa ukazuje ako veľmi silný, odlišný a hlboký druh úrovne“, vďaka čomu je album „plne účinný, znepokojujúci, vzrušujúci doplnok, o ktorý sa Waters vlastne aj snažil“.

Jonahovi Kruegerovi sa vo vyjadrení v online publikácii Consequence nahrávka nepáčila. Tvrdí v nej, že jediným dôvodom, prečo album existuje, je to, že Waters môže „využiť príležitosť a prepísať históriu, označiť sa za jedinú tvorivú silu The Dark Side of the Moon a použiť Redux ako formu, ktorou to predostrie". Tiež uviedol, že napriek kvalitnej produkcii, mnohé z Watersových aktuálnych zmien album len zhoršujú. Podobné názory na album mal aj Christian Kriticos z magazínu Paste, ktorý kritizuje jeho pomalé tempo a pasáže s hovoreným slovom.

 Zoznam skladieb 

Poznámka

 Na vinylových vydaniach vo forme dvojalbumu, sú na prvej strane skladby od „Speak to Me“ po „Time“, na druhej strane sú „Great Gig in the Sky“ a „Money“, na prvej strane druhého vinylu sú „Us a Them“ po „Eclipse“. Štvrtá strana obsahuje originálnu kompozíciu.
 Vydanie na audiokazete rozdeľuje dve strany albumu tradičným spôsobom: medzi „Great Gig in the Sky“ a „Money“.

 Výroba albumu 
 Roger Waters – spev, basová gitara v skladbe „Any Colour You Like“, VCS3
 Gus Seyffert – basová gitara, gitara, perkusie, klávesy, syntetizátory, vokály
Joey Waronker – bicie, perkusie
Jonathan Wilson – gitary, syntetizátory, organ
Johnny Shepherd – organ, klavír
Via Mardot – theremin
Azniv Korkejian – vokály
Gabe Noel – sláčiky a aranžmány sláčikov, sarangi
Jon Carin – klávesové nástroje, lap steel, syntetizátory, organ
Robert Walter – klavír v skladbe „The Great Gig in the Sky“

 Referencie 

 Zdroj 

Kategória:Hudobné albumy z 2023
Kategória:Albumy Rogera Watersa